Raad vir eerstejaars: Koshuis, kommune, of woonstel? | Maroela Media
Is jy uitgeknip vir die geroer van die koshuislewe met al sy energie, of verkies jy die spasie en vryheid van jou eie plek? Miskien val jy êrens tussen die twee en sal 'n kommune die nommerpas oplossing vir jou wees. Hier is 'n paar voordele en nadele van hierdie drie opsies:
Netwerk, netwerk, netwerk! Jou koshuisvriende word jou lewensvriende, veral as mens 'n paar jaar op dieselfde gang of selfs in dieselfde kamer woon.
Prys! Koshuise is verreweg die goedkoopste behuising wat jy sal kry omdat die universiteite in meeste gevalle 'n subsidie daarvoor gee.
Afstand: Omdat koshuise gewoonlik op kampus is, is jy dikwels slegs 'n paar minute se stap van jou klasse af, wat baie gerieflik en baie ekonomies is.
Deelname aan 'n reeks aktiwiteite: As jy lief is vir serenade, rugby, debat, of leierskapsgeleenthede soos komitees en rade is die koshuislewe ideaal vir jou. Jy kan jouself na hartelus uitleef in die gange van jou tydelike paleis!
Aandagafleibaarheid: As jy weet dat jy maklik afgelei word van jou werk, is die koshuislewe dalk nie die beste opsie nie, juis omdat daar baie afleidings is wat jy kan doen wanneer jy nie wil studeer nie.
Verwagting om deel te neem: As jy weet dat jy nie regtig hou van spanaktiwiteite nie kan die koshuis jou frustreer, juis omdat jou huismaats verwag dat jy moet deelneem.
Besoekersgeleenthede: In 'n koshuis sal jy nie sommer meer as twee besoekers op een slag mag kry nie, en hulle moet dikwels op 'n bepaalde tyd huis toe gaan omdat die koshuis sluit.
Mense in jou ruimte: As jy nie daarvan hou om 'n kamer te deel, 'n stort te deel, of te moet kyk wat almal op die gang kyk nie, is die koshuislewe dalk nie vir jou nie. Daar is baie mense wat nou en dan in jou kamer inbars en so effens in jou ruimte kom.
Geselskap: As jy dit haat om alleen te wees, is 'n kommune 'n goeie idee, juis omdat daar altyd iemand is om mee te gesels.
Privaatheid: In meeste kommunes is daar vir elke inwoner hul eie kamer, waar koshuise dikwels van jou verwag om ten minste in jou eerste twee jaar 'n kamer te deel.
Veiligheid: Omdat daar so baie mense in een huis bly is dit dikwels redelik veilig in 'n kommune.
Voorbereiding vir die regte wêreld: 'n Kommune dwing jou om te leer hoe om kos te maak en rekeninge te betaal, iets wat jy in 'n koshuis nie hoef te doen of leer nie.
Mense in jou ruimte: Soos met koshuise kan jy in 'n kommune verwag om 'n stort, 'n kombuis en 'n leefarea te deel. Jou huismaats is dalk nie supernetjies nie, of dalk is hulle juis netjies en verwag van jou om ook netjies te wees.
Koste: Kommunes is dikwels duurder as koshuise, en daar is bykomende kostes soos internet, bestanddele vir kos, sekuriteit, en skoonmaakdienste wat alles bydra tot die rekening.
Afstand: Soms kan jy 'n kommune naby aan kampus kry, maar in meeste gevalle woon akademici in die naaste en beste huise, wat beteken dat studente effens verder weg moet bly, wat tydrowende en koste-implikasies kan hê.
Parkering: Waar koshuise en woonstelle dikwels ontwerp is sodat daar vir elke inwoner 'n parkeerplek is, moet inwoners van 'n kommune dikwels gelukkig wees met 'n opelugparkering of spasie onder 'n boom.
Privaatheid: As jy daarvan hou om jou eie ding op jou eie tyd te doen, dan is die woonstel-lewe vir jou! Jy bepaal wat jy doen, en wanneer jy dit doen.
Moderne ontwikkeling: Baie kampusse het deesdae groot woonstelblokke langs of op kampus; hierdie ontwikkelings is dikwels modern en baie luuks.
Sekuriteit: Moderne ontwikkelings se sekuriteit is van uitstaande gehalte, met baie woonstelblokke wat 'n vingerafdruk-gebaseerde toegangsbeheerstelsel en 24 uur-sekuriteit by die deure het.
Volwassenheid in oorvloed: Waar jy in 'n kommune reeds sekere verantwoordelikhede van grootmenswees ervaar, het jy dit ten volle in 'n woonstel. Elektrisiteit koop, skoonmakers betaal, kontrakte teken en klagtes by die opsigter lê – alles wat jy eendag as huurder sal moet doen, leer jy nou reeds as student.
Eensaamheid: As jy 'n ekstrovert is wat mense om jou nodig het en hou van gesels, is 'n woonstel miskien nie die beste opsie nie. Dit kan maklik gebeur dat jy eensaam voel.
Ruimte: As jy maklik vasgevang voel in 'n klein ruimte is die woonstellewe dalk nie vir jou nie. Alhoewel moderne woonstelle baie luuks is sal jy nie sommer meer spasie kry as wat absoluut noodsaaklik is nie.
Koste: Tussen koshuis, kommune of woonstel is 'n woonstel waarskynlik een van die duurste opsies. Omdat jy bykomend betaal vir jou parkering, jou internet, jou sekuriteit en elektrisiteit is die maandelikse huur dikwels redelik hoog.
Geraas: Alhoewel jy jou eie ruimte het en nie 'n badkamer hoef te deel nie, is slegte bure wat harde musiek speel of kla oor jou musiek ongelukkig 'n wesenlike deel van die woonstel ervaring. Omdat jy jou bure ook nie ken soos in 'n koshuis nie, het jy dalk nie die vrymoedigheid om te sê dat die bure raas nie.
Soos wat jy vrae oor jou toekoms begin vra is dit belangrik om nou reeds te begin dink oor verblyf – is jy 'n koshuiskat wat die energie en geskarrel verkies en in sulke omstandighede floreer, is jy 'n kommune-mens wat huislik wil verkeer, of is 'n woonstel en die privaatheid wat dit bied die beste pas vir jou? Maak seker dat jy ingelig is oor jou opsies, en wees versigtig om een mens se slegte ervaring as die norm te glo – soek en vind dit wat die beste by jou menswees pas!
As jy nie koshuis toe wil gaan nie sal jy nooit regtig ñ student wees nie. Bly dan maar eerder tuis en studeer "oor die pos". Goedkoper!